Author: Lengyelová Tímea
Last saved by: sulik
Company: MP SR

Dôvodová správa

Všeobecná časť

a) 	Zhodnotenie platného právneho stavu a odôvodnenie nevyhnutnosti novej 
právnej úpravy

	Uvádzanie množiteľského materiálu poľnohospodárskych plodín do obehu vo všeobecnosti upravuje zákon č. 291/1996 Z.z. o odrodách a osivách v znení zákona č. 470/2002 Z.z. (ďalej len „zákon“). Tento zákon osobitne neupravuje uvádzanie sadiva zemiakov do obehu, ako je tomu napríklad v prípade sadeníc zelenín (pozri § 18a zákona) alebo okrasných rastlín (pozri § 18b zákona). Predkladaná právna úprava je vypracovaná  na základe § 40a zákona za účelom aproximácie právnych aktov Európskych spoločenstiev a na vykonanie článku 70 Európskej dohody o pridružení. 

	Samotný právny poriadok Slovenskej republiky doposiaľ upravoval problematiku uvádzania sadiva zemiakov do obehu vo vykonávacom právnom predpise, a to konkrétne vo výnose Ministerstva pôdohospodárstva Slovenskej republiky z 8. októbra 2001 č. 2366/2001-100, ktorým sa vykonáva § 22 zákona Národnej rady Slovenskej republiky č. 291/1996 Z.z. o odrodách a osivách (oznámenie č. 531/2001 Z.z. Ministerstva pôdohospodárstva Slovenskej republiky o  vydaní výnosu,  ktorým sa vykonáva § 22 zákona Národnej rady Slovenskej republiky č. 291/1996 Z.z. o odrodách a osivách). Predkladaný návrh nariadenia vlády upravuje požiadavky na vlastnosti a kvalitu sadiva zemiakov komplexne a v plnej zhode s právnou úpravou aproximovaných právnych aktov Európskych spoločenstiev a Európskej únie, ktoré sú uvedené v prílohe č. 4. 

b) Odôvodnenie hlavných princípov navrhovanej právnej úpravy

	Výroba zemiakov má dôležité miesto v poľnohospodárstve Európskeho spoločenstva, čo sa uvádza aj v  preambule Smernice Rady č. 2002/56/ES o obchodovaní so sadivom zemiakov. Táto skutočnosť odôvodňuje hlavné princípy navrhovanej právnej úpravy, ktorými sú: 
1. 	vytvorenie harmonizovaných podmienok na úrovni Európskeho spoločenstva pre uvádzanie sadiva zemiakov do obehu,
2. 	určenie takých spoločných požiadaviek na sadivo zemiakov, ktoré zabezpečia, aby do obehu bolo uvádzané iba sadivo zemiakov, ktoré
     - je kvalitné, má dostatočnú odrodovú pravosť a odrodovú čistotu, 
     - má zabezpečenú identitu a podmienky na riadne uvádzanie do obehu,
     - má taký zdravotný stav, ktorý neumožňuje šírenie chorôb a škodlivých organizmov pri jeho uvádzaní do obehu v Európskom spoločenstve,
3. 	zodpovednosť dodávateľov za kvalitu uvádzaného sadiva zemiakov do obehu, 
4. 	vykonávanie kontroly kvality už uznaného sadiva zemiakov uvádzaného do obehu Ústredným kontrolným a skúšobným ústavom poľnohospodárskym (ďalej len „kontrolný ústav“) vo forme náhodných kontrol, 
5. 	povoľovanie uvádzania sadiva zemiakov vyrobeného v tretích krajinách do obehu v rámci spoločenstva za predpokladu, že poskytuje rovnaké istoty ohľadne jeho kvality a vlastností ako sadivo zemiakov vyrobené v Európskom spoločenstve a spĺňajúce ustanovené požiadavky (ide o tzv. ekvivalencie postavené na zásade rovnocennosti),
6. 	zákaz diskriminácie, čo znamená, že pri zachovaní zásady voľného pohybu sadiva zemiakov v členských štátoch Európskeho spoločenstva nemožno zakázať, ukladať alebo inak obmedzovať predaj sadiva zemiakov okrem podmienok ustanovených v právnej úprave, 
7. 	neuplatňovanie platnej právnej úpravy na sadivo, ktoré je určené výhradne na vývoz, keďže v krajine určenia sa môžu uplatňovať iné požiadavky na toto sadivo zemiakov, ako v Európskom spoločenstve,
8. 	povolenie na uvádzanie sadiva zemiakov do obehu spĺňajúceho menej prísne požiadavky v prípade dočasných ťažkostí so zásobovaním trhu sadivom zemiakov,
9. 	vykonávanie pokusov a porovnávacích skúšok za účelom zistenia, či sadivo zemiakov spĺňa požiadavky na vlastnosti, kvalitu a zdravotný stav ustanovené týmto nariadením pre jeho uvádzanie do obehu,
10. 	zásada voľného pohybu sadiva zemiakov v Európskom spoločenstve.

c) Zhodnotenie súladu nariadenia vlády s ústavou a so zákonom, na vykonanie ktorého je navrhnuté 

	Navrhované nariadenie vlády je v súlade s Ústavou Slovenskej republiky, so zákonom 
č. 291/1996 Z.z. o odrodách a osivách v znení zákona č. 470/2002 Z.z., na základe ktorého sa navrhuje, ako aj s právnym poriadkom Slovenskej republiky a medzinárodnými zmluvami, ktorými je Slovenská republika viazaná. Niektoré ustanovenia zákona č. 291/1966 Z.z.  je však potrebné zmeniť v záujme ich zosúladenia s právnymi aktmi Európskych spoločenstiev.

d) Predpokladaný hospodársky a finančný dosah navrhovanej právnej úpravy, najmä vplyv na štátny rozpočet, rozpočty obcí alebo rozpočty vyšších  územných celkov

	Navrhované nariadenie vlády nezakladá nové nároky na štátny rozpočet, rozpočty obcí alebo rozpočty vyšších  územných celkov a nebude mať negatívny dopad na zamestnanosť a tvorbu pracovných miest. Aj po prijatí navrhovanej právnej úpravy sa štátna podpora v oblasti semenárstva bude poskytovať v súlade s doterajšou praxou a právnymi predpismi, teda na základe § 2 zákona č. 240/1998 Z.z. o poľnohospodárstve a o zmene a doplnení ďalších zákonov v znení zákona č. 361/2000 Z.z. Trovy a náklady uznávania sadiva zemiakov znášajú dodávatelia podľa § 37 zákona. 

e) Doložka zlučiteľnosti nariadenia vlády s právom Európskych spoločenstiev a právom Európskej únie

1. 	Navrhovateľ nariadenia vlády:
     Ministerstvo pôdohospodárstva Slovenskej republiky.

2. 	Názov návrhu nariadenia vlády:
     Nariadenie vlády Slovenskej republiky, ktorým sa ustanovujú požiadavky na uvádzanie sadiva zemiakov do obehu.

3. 	Záväzky Slovenskej republiky vo vzťahu k Európskym spoločenstvám a Európskej únii:
     Prijatie nariadenia vlády je plnením záväzku Slovenskej republiky na vykonanie článku 70 Európskej dohody o pridružení, oblasť ochrany zdravia a života ľudí, zvierat a rastlín.  Podľa uvedeného článku nariadenie vlády patrí medzi prioritné oblasti aproximácie právnych aktov Európskych spoločenstiev a Európskej únie do právneho poriadku Slovenskej republiky a medzi priority odporúčané v Bielej knihe, v 5. kapitole Poľnohospodárstvo - osivá a množiteľský materiál. Návrh nariadenia vlády je svojou problematikou zahrnutý do Národného programu pre prijatie acquis communautaire, je súčasťou Partnerstva pre vstup a je prioritou podľa screeningu, kapitola 7 - poľnohospodárstvo. 
	Potreba harmonizácie vykonávacích právnych predpisov k zákonu NR SR č. 291/1996 Z.z. o odrodách a osivách v znení zákona č. 470/2002 Z.z. s právom  Európskych spoločenstiev vyplynula z Negociačnej pozície v kapitole Poľnohospodárstvo. Prijatie návrhu nariadenia vlády patrí medzi prioritné úlohy vlády podľa Plánu legislatívnych úloh vlády SR 
na rok 2003.

4. Problematika návrhu nariadenia vlády:
    Je upravená v práve Európskych spoločenstiev v ustanoveniach týchto právnych aktov:
     - Smernica Rady č. 2002/56/ES z 13.júna 2002 o obchodovaní so sadivom zemiakov v znení Smernice Rady č. 2003/61/ES z 18. júna 2003, a to okrem článku 27 ods. 1 písm. b), ktorý je transponovaný v ustanoveniach § 8 ods. 4 a § 9 ods. 1 písm. e) nariadenia vlády Slovenskej republiky č. .../2004 Z.z., ktorým sa vykonáva registrácia odrôd poľnohospodárskych plodín.
 
5. 	Stupeň zlučiteľnosti návrhu nariadenia vlády s právom Európskych spoločenstiev a právom Európskej únie:
     Úplná zlučiteľnosť. Niektoré ustanovenia právneho aktu uvedeného v bode 4 sú transponované priamo v zákone č. 291/1996 Z.z. o odrodách a osivách v znení zákona č. 470/2002 Z.z.,  a to  v ustanoveniach  § 1  ods. 2,  § 2  ods. 17,  19, 24, 25  a 32, § 20,  § 29 
ods. 1 písm. d), e), g), § 30 písm. d), § 32 ods. 2 a ďalšie. 

6. 	Gestor (spolupracujúce rezorty):
     Žiadny.

7. Účasť expertov pri príprave návrhu nariadenia vlády a ich stanovisko k zlučiteľnosti:
    Bez účasti expertov.

Osobitná časť 

	K § 1 
Úvodné ustanovenie vymedzuje predmet právnej úpravy nariadenia vlády jednak pozitívne a jednak negatívne z hľadiska uvádzania sadiva zemiakov do obehu. 

	K § 2
	Uznávaniu podľa § 15 ods. 1 zákona podlieha množiteľský materiál odrôd všetkých druhov zemiakov bez ohľadu na to, či patria do skupiny skoré, poloskoré, neskoré alebo priemyselné zemiaky. 

	K § 3
	Uvádzanie množiteľského materiálu do obehu je všeobecne upravené v § 2 ods. 32 zákona. Navrhovaná právna  úprava  v § 3 písm. a) vymedzuje  uvádzanie sadiva zemiakov do obehu v porovnaní so zákonnou úpravou extenzívnejšie, keďže dôsledne vychádza z právnej úpravy Európskych spoločenstiev, ktorá je širšia a podrobnejšia ako právna úprava v § 2 ods. 32 zákona. Tieto skutočnosti v plnej miere platia aj pre vymedzenie pojmov základného sadiva  a certifikovaného sadiva zemiakov. 	

	K § 4	
	Prvý odsek ustanovuje zákaz obchodovania so sadivom odrôd zemiakov, ktoré nie sú registrované v Štátnej odrodovej knihe Slovenskej republiky (a teda nie sú ani zapísané v listine registrovaných odrôd) alebo ktoré nie sú zapísané v Spoločnom katalógu odrôd Európskeho spoločenstva. Sadivo odrody, ktorá je zapísaná v Spoločnom katalógu odrôd Európskeho spoločenstva, možno po vstupe Slovenskej republiky do Európskej únie uvádzať do obehu na území Slovenskej republiky, aj keď táto odroda nie je registrovaná v Štátnej odrodovej knihe Slovenskej republiky. Uplatňuje sa tu zásada voľného pohybu sadiva v Európskom spoločenstve. 

	V druhom odseku je ustanovený zákaz diskriminácie sadiva zemiakov pri jeho uvádzaní do obehu či už zo strany štátnych orgánov alebo akýchkoľvek právnických osôb či fyzických osôb, ktorý taktiež vychádza zo zásady voľného pohybu sadiva v Európskom spoločenstve. 

	K § 5
	Navrhovaná právna úprava ustanovuje v prílohe č. 1 požiadavky na uznanie množiteľských porastov zemiakov, ktoré sú určené na výrobu sadiva v kategóriách množenia sadivo predstupňov, základné sadivo a certifikované sadivo. 

	V odseku 3 je ustanovená certifikačná schéma (množiteľský cyklus) pre výrobu sadiva zemiakov podľa jednotlivých kategórií sadiva a generácií množenia. Podrobné podmienky na uznávanie sadiva zemiakov vyrábaného technikou meristémového množenia nie je upravené, avšak takúto právnu úpravu môže prijať Európska komisia (ďalej len „komisia“). Ak sa tak stane, Ministerstvo pôdohospodárstva Slovenskej republiky (ďalej len “ministerstvo“) je splnomocnené vydať osobitný právny predpis, ktorým túto sekundárnu právnu úpravu Európskych spoločenstiev bude transponovať do právneho poriadku Slovenskej republiky. 

	Uzavretá sadivová oblasť na výrobu sadiva predstupňov a základného sadiva je ustanovená z karanténnych dôvodov, ktorými sa zabraňuje rozširovaniu škodlivých organizmov a chorôb (najmä rakoviny zemiakov a háďatka zemiakového) do oblastí, v ktorých sa nevyskytujú.

K § 6 
	Požiadavky na vlastnosti a kvalitu sadiva zemiakov nariadenie vlády plne upravuje v zhode s  aproximovanými právnymi aktmi Európskych spoločenstiev. Navrhovaná právna úprava kladie dôraz aj na princíp uvádzania iba zdravého sadiva zemiakov do obehu, podľa ktorého škodlivé organizmy a choroby ustanovené v prílohe č. 2 sa nesmú vyskytovať v uznanom a dodávanom sadive. Táto právna úprava dôsledne zohľadňuje požiadavky ustanovené zákonom č. 285/1995 Z.z. o rastlinolekárskej starostlivosti v znení zákona 
č. 471/2001 Z.z.

Dodávané sadivo musí spĺňať požiadavky na veľkosť hľúz, právna úprava ustanovuje pre nadsadbu a podsadbu toleranciu 3 % hľúz z celkovej hmotnosti dávky. 

K § 7
	Pri uznávaní sadiva predstupňov, základného sadiva a certifikovaného sadiva kontrolný ústav overuje predovšetkým kvalitu sadiva (jeho čistotu, prítomnosť suchých a vlhkých koreňov a akékoľvek poškodenie hľúz), jeho zdravotný stav, ale aj odrodovú pravosť a odrodovú čistotu, a to buď na základe laboratórnych alebo vegetačných skúšok, na čo ho oprávňuje ustanovenie odseku 6. 

	K § 8
	V ustanoveniach § 8 je realizovaná zásada na uvádzanie sadiva zemiakov do obehu nespĺňajúceho požiadavky na kvalitu v prípade dočasných ťažkostí so zásobovaním trhu sadivom zemiakov. Výnimky z požiadaviek na vlastnosti a kvalitu sadiva zemiakov alebo na uvádzanie do obehu sadiva neregistrovanej odrody možno prijať iba na množstvo sadiva, ktoré je potrebné na prekonanie dočasných ťažkostí v zásobovaní trhu sadivom zemiakov. 
Na udelenie takejto výnimky je potrebný súhlas komisie.

	K § 9
	Opatrenia na sprísnenie požiadaviek na uvádzanie sadiva zemiakov do obehu sú ustanovené za účelom zabránenia rozširovania škodlivých organizmov a chorôb pri uvádzaní sadiva do obehu do členských štátov, v ktorých sa tieto nevyskytujú alebo ktoré môžu byť zvlášť nebezpečné pre poľnohospodárske plodiny v týchto štátoch. 

	K § 10
	Nariadenie vlády v odseku 1 ustanovuje zákaz uvádzania necertifikovaného  sadiva zemiakov do obehu. Ďalej v odseku 2 ustanovuje podmienky pre rozdeľovanie dávky. Navrhovaná právna úprava pripúšťa, aby sa dodávali nielen dodávky pozostávajúce z  jednej dávky, ale aj z jej častí. V záujme preukazovania identity dodávky je dodávateľ povinný každú dodávku označiť úradnou náveskou. Nemusí tak urobiť iba v prípade, že sadivo dodáva v malom množstve (do 10 kg) konečnému spotrebiteľovi. Aj v takomto prípade musí však k dodávke pripojiť návesku s údajmi preukazujúcimi identitu sadiva. Táto povinnosť má dôležité miesto v právnej úprave uvádzania sadiva zemiakov do obehu, keďže zabezpečuje  právnu ochranu tých odrôd zemiakov, na ktoré je udelené šľachtiteľské osvedčenie podľa zákona č. 132/1989 Zb. o ochrane práv k novým odrodám rastlín a plemenám zvierat v znení neskorších predpisov.

	Odsek 4 upravuje ďalšie výnimky z uvádzania sadiva zemiakov do obehu. Predovšetkým umožňuje uvádzať do obehu šľachtiteľské sadivo zemiakov za podmienok ustanovených v odseku 6, ale aj malé množstvá neuznaného sadiva na vedecké alebo šľachtiteľské účely alebo sadivo odrody, o registrácii ktorej prebieha konanie aspoň v jednom členskom štáte Európskeho spoločenstva.	
	
	K § 11
	Dovážané sadivo zemiakov z krajín mimo Európskeho spoločenstva musí spĺňať požiadavky na kvalitu, vlastnosti, zdravotný stav, druhovú pravosť a druhovú čistotu a odrodovú pravosť a odrodovú  čistotu podľa  tohto nariadenia vlády. Toto ustanovenie sa nevzťahuje na sadivo zemiakov dovezené z členských štátov Európskeho spoločenstva, keďže v tomto prípade platí zásada voľného pohybu sadiva zemiakov v Európskom spoločenstve. 

	Odsek 2 upravuje ekvivalencie pre sadivo zemiakov dovážané z tretích krajín. Toto ustanovenie nezabezpečuje iba ochranu trhu so sadivom zemiakov, ale aj chráni  členské štáty Európskeho spoločenstva pred dovozom nekvalitného a zdravotne nevyhovujúceho sadiva, čím zabraňuje šíreniu škodlivých organizmov a chorôb. Na druhej strane však poskytovanie ekvivalentných záruk za dovážané sadivo umožňuje rozvoj obchodu aj s nečlenskými štátmi Európskej únie.

	K § 12
	Balenie sadiva zemiakov sa delí podľa veľkosti obalov do dvoch skupín. Rozlišuje sa veľkospotrebiteľské balenie a malospotrebiteľské balenie sadiva. Ak sadivo je balené podľa odseku 5, ide o malospotrebiteľské balenie, ktoré spĺňa požiadavky Európskeho spoločenstva, preto sa označuje ako „malé balenie“, ktoré však zároveň musí spĺňať aj požiadavky ustanovené v § 13 ods. 6.

	Balenie sadiva zemiakov je upravené takým spôsobom, aby neumožňovalo manipuláciu so sadivom za účelom jeho zámeny bez porušenia pečatného systému alebo bez zanechania stopy na náveske. Tým sa zabraňuje jednak porušovaniu práv k odrode, ktorá je právne chránená podľa zákona č. 132/1989 Zb. o ochrane práv k novým odrodám rastlín a plemenám zvierat v znení neskorších predpisov a jednak sa zabezpečuje identita sadiva v záujme ochrany spotrebiteľa, ktorý pri neporušenosti obalu má istotu, že kupuje takú odrodu zemiakov, ktorá je deklarovaná na obale. Z týchto dôvodov nemožno obal uzatvoriť po druhý raz bez prítomnosti zástupcu kontrolného ústavu.

Dodávateľ musí použiť vhodný obal alebo kontajner, čo vyplýva z dikcie § 26 ods. 1 vyhlášky č. .../2004 Z.z. o spoločných podmienkach uznávania množiteľských porastov a množiteľských materiálov poľnohospodárskych plodín a ich uvádzania do obehu.

K § 13
	Označovanie sadiva zemiakov náveskami pri jeho uvádzaní do obehu je právne významné, keďže sa takto nielen zabezpečuje ochrana práv šľachtiteľa k odrode, ale zároveň sa zabraňuje aj tzv. čiernemu obchodu s množiteľským materiálom, ktorý sa vyskytuje nielen na území Slovenskej republiky, ale aj v zahraničí a ktorý v podstate nie je možné úplne zlikvidovať. Zároveň označovanie sadiva zemiakov je vecne zosúladené aj s osobitnými právnymi predpismi upravujúcimi ochranu spotrebiteľa, keďže zabezpečuje aj ochranu kupujúceho ako spotrebiteľa z hľadiska identifikácie predmetu kúpy, ako to vyžaduje aj ustanovenie § 10 ods. 1 zákona č. 634/1992 Zb. o ochrane spotrebiteľa v znení neskorších predpisov alebo § 7 ods. 1 písm. b) a § 10 ods. 1 písm. b) zákona č. 108/2000 Z.z. o ochrane spotrebiteľa pri podomovom predaji a zásielkovom predaji. Náveska je v podstate dokladom vzťahujúcim sa na tovar v zmysle § 417 Obchodného zákonníka.
	
	Údaje ustanovené v odseku 1 pre úradnú návesku sú obligatórne. Úradná náveska sa používa podľa odseku 1 pri dodávkach sadiva predstupňov, základného sadiva a certifikovaného sadiva. Úradná náveska sa teda používa pri dodávkach sadiva, ktoré úradne uznáva (certifikuje) kontrolný ústav podľa § 15 ods. 1 písm. b) zákona. Farebné odlíšenie návesiek podľa odseku 4 je záväzné pre všetky dodávky bez ohľadu na druh použitého balenia. Návesku dodávateľa podľa odseku 9 bude možné používať iba po prijatí príslušnej právnej úpravy ministerstvom. 

	Dodávateľ okrem obligatórnych údajov je povinný uviesť aj ďalšie údaje, ak napr. uvádza do obehu sadivo geneticky modifikovanej odrody alebo chemicky ošetrené sadivo, a to údaje o genetickej modifikácii alebo o morení sadiva. 

K § 14 a § 15
Dočasné pokusy a porovnávacie skúšky sa vykonávajú za účelom zistenia, či sadivo zemiakov spĺňa požiadavky na vlastnosti, kvalitu a zdravotný stav ustanovené týmto nariadením pre jeho uvádzanie do obehu. Tieto pokusy a porovnávacie skúšky sa môžu vykonávať vo všetkých členských štátoch Európskeho spoločenstva, preto ustanovenie § 14 oprávňuje zástupcov komisie na ich vykonávanie aj na území Slovenskej republiky. Výsledky týchto pokusov a porovnávacích skúšok sa použijú na overovanie kvality sadiva zemiakov. 

	K § 16
	Uznávanie množiteľských porastov a sadiva zemiakov vykonáva predovšetkým kontrolný ústav. Tento však môže vykonávaním pomocných činností poveriť aj odborne spôsobilú právnickú osobu alebo fyzickú osobu, ak táto alebo jej zamestnanec nemá osobný záujem na výsledku vykonávanej kontroly a na prijatí konkrétnych opatrení. Uvedený postup pri výkone kontroly je v súlade s § 32 ods. 1 zákona. Ak kontrolu vykonávali odborníci komisie podľa § 14 alebo § 15, kontrolný ústav je povinný s nimi spolupracovať. V odseku 5 sú taxatívne vymenované úradné rozhodnutia, ktoré kontrolný ústav vydáva pri uznávaní a kontrole sadiva zemiakov. Tieto úradné rozhodnutia kontrolný ústav vydáva podľa vyhlášky č. .../2004 Z.z. o spoločných podmienkach uznávania množiteľských porastov a množiteľských materiálov poľnohospodárskych plodín a ich uvádzania do obehu.
	
K § 17
	Uvedené ustanovenie taxatívne ukladá Ministerstvu pôdohospodárstva Slovenskej republiky povinnosti vo vzťahu ku Európskej komisii a k Stálemu výboru pre osivá a množiteľský materiál pre poľnohospodárstvo, záhradníctvo a lesníctvo Európskeho spoločenstva, ako tieto preň vyplývajú zo Smernice Rady č. 2002/56/ES, a to z článku 28 - písm. a), z článku 2 písm. d) - písm. b), z článku 12 ods. 3 a článku 13 ods. 2 - písm. c), z článku 19 a z článku 20 ods. 3 - písm. d), z článku 27 ods. 1 písm. a) a b) - písm. e) a z článku 27 ods. 2 písm. a) - písm. g).
	
	K § 18
	Navrhované ustanovenia upravujú regulačný postup pri zosúlaďovaní záujmov Slovenskej republiky s požiadavkami Európskeho spoločenstva v súvislosti s uvádzaním sadiva zemiakov do obehu. Týmto ustanovením sú transponované do právneho poriadku Slovenskej republiky tie ustanovenia Rozhodnutia Rady č. 1999/468/ES, ktorým  sa ustanovuje postup na uplatňovanie vykonávacích právomocí delegovaných na komisiu, ktoré upravujú činnosť zástupcov členských štátov Európskeho spoločenstva (a teda od 1.5.2004 aj zástupcov Slovenskej republiky) v európskych štruktúrach v súvislosti s obchodovaním 
so sadivom zemiakov. 

	K § 19
	Splnomocňovacie ustanovenie oprávňuje ministerstvo, aby ustanovilo všeobecne záväzným právnym predpisom podrobnosti o tých záležitostiach uvádzania sadiva zemiakov do obehu, ktoré komisia upraví podľa Smernice Rady č. 2002/56/ES v rámci regulačného postupu.

	K § 20
Ustanovenie odkazujúc na prílohu č. 4 uvádza, ktoré právne akty Európskych spoločenstiev a Európskej únie sa transponujú do právneho poriadku Slovenskej republiky.

	K § 21
	Účinnosť nariadenia vlády sa navrhuje dňom jeho vyhlásenia s výnimkou tých ustanovení, ktoré nadobudnú účinnosť dňom nadobudnutia platnosti Zmluvy o pristúpení Slovenskej republiky k Európskym spoločenstvám. Deň účinnosti nariadenia Vlády SR sa navrhuje s prihliadnutím na potrebu urýchleného transponovania právneho aktu Európskych spoločenstiev uvedených v prílohe č. 4 do právneho poriadku Slovenskej republiky.

K prílohám č. 1 a 2
V prílohách sú taxatívne vymenované minimálne požiadavky na uznávanie množiteľských porastov a sadiva zemiakov. Tieto požiadavky sú uvedené zhodne s prílohami I a II Smernice Rady č. 2002/56/ES z 13. júna 2002.

K prílohe č. 3
Táto príloha obsahuje na základe § 5 ods. 6 a 7 zoznam obcí, ktoré tvoria uzavretú sadivovú oblasť pre výrobu sadiva predstupňov zemiakov a základného sadiva zemiakov, v ktorej je zakázané vykonávať takú činnosť, ktorá by mala negatívny vplyv na výrobu zdravého a kvalitného sadiva zemiakov v uvedených kategóriách množenia.

	K prílohe č. 4
V prílohe č. 4 je vymenovaný právny akt Európskych spoločenstiev a Európskej únie, ktorý sa predkladaným nariadením vlády transponuje do právneho poriadku Slovenskej republiky. Týmto nariadením vlády sa transponuje celá  právna  úprava Európskych spoločenstiev, ktorá upravuje uvádzanie sadiva zemiakov do obehu s výnimkou článku 27 ods. 1 písm. b)  Smernice Rady č. 2002/56/ES, ktorý je do právneho poriadku Slovenskej republiky transponovaný nariadením vlády Slovenskej republiky č. .../2004 Z.z., ktorým sa vykonáva registrácia odrôd poľnohospodárskych plodín.